EU-program til forebyggelse og bekæmpelse af ulovlig handel med konventionelle våben

Anden årsrapport

(2000/C 15/01)

INDLEDNING

EU-programmet til forebyggelse og bekæmpelse af ulovlig handel med konventionelle våben blev vedtaget af Rådet (almindelige anliggender) på samlingen den 26. juni 1997.

Programmet tager sigte på at behandle problemet med ulovlig handel med konventionelle våben, især håndskydevåben, både inden for EU og i lande, der er berørt af ulovlig handel med håndskydevåben. Programmet falder i tre dele. Første del indeholder forslag om at indføre et bedre samarbejde om håndhævelse af lovgivningen og forbedre udvekslingen af oplysninger om ulovlig våbenhandel. Anden del tilskynder EF og medlemsstaterne til at bistå andre lande med at forebygge og bekæmpe ulovlig handel med våben, f.eks. ved at skærpe love og administrative bestemmelser om regulering og overvågning af våbenhandel og ved at sørge for, at der uddannes et tilstrækkeligt antal politi- og toldtjenestemænd til håndhævelse af den nationale lovgivning om våbeneksportkontrol. Tredje del af programmet skitserer måder, hvorpå EF og dets medlemsstater kan bistå berørte lande, navnlig i postkonfliktsituationer, således at den ulovlige omsætning af våben bringes til ophør; der kan bl.a. være tale om at indføre våbenindsamlings-, tilbagekøbs- og destruktionsprogrammer samt at iværksætte uddannelsesprogrammer med henblik på bevidstgørelse af den lokale befolkning om de negative følger af ulovlig handel med håndskydevåben.

I dette andet operative år har Den Europæiske Unions medlemsstater arbejdet aktivt på at iværksætte retningslinjerne for EU-programmet til forebyggelse og bekæmpelse af ulovlig handel med konventionelle våben og formidle principperne heri.

De associerede lande i Central- og Østeuropa, Cypern og de EFTA-lande, der er medlemmer af EØS, følger hovedlinjerne i dette program.

Den Europæiske Union og medlemsstaterne har gennemført følgende aktioner i løbet af programmets andet år:

1. Bekæmpelse af ulovlig handel med våben inden for og til EU

- Belgien har med henblik på at forbedre den nationale koordination og informationsudvekslingen vedrørende ulovlig handel med konventionelle våben nedsat et tværministerielt udvalg, der nu er blevet fuldt operationelt. Det beskæftiger sig hovedsagelig med problemerne vedrørende kontrollen med overførsel af forsvarsmateriel inden for Fællesskabet, kompetenceproblemer mellem ministerierne for så vidt angår behandlingen af ulovlige overførsler, muligheden for svig i forbindelse med eksportlicenser og -certifikater samt udarbejdelsen af en protokol for udveksling af information mellem de forskellige tjenestegrene.

- Sverige har ligeledes en ad hoc-gruppe bestående af repræsentanter for forskellige myndigheder, der arbejder med våbenhandel: toldmyndighederne (Tullverket), sikkerhedstjenesten (politiet), forsvarets efterretningstjeneste og forsvarets radioinstitut. Gruppen mødes en gang om måneden for at drøfte spørgsmål af fælles interesse og udbygge det indbyrdes samarbejde.

- Nederlandene har i overensstemmelse med henstillingen herom i EU-programmet nedsat en horisontal arbejdsgruppe vedrørende forebyggelse og bekæmpelse af ulovlig handel med konventionelle våben. Denne arbejdsgruppe består af repræsentanter for Justitsministeriet, Indenrigsministeriet, Forsvarsministeriet, Handelsministeriet og Udenrigsministeriet. Gruppens vigtigste opgaver er at etablere et net af ansvarlige embedsmænd, fremme udvekslingen af information og samordne den nederlandske holdning i forskellige internationale fora, der beskæftiger sig med ulovlig våbenhandel.

- Frankrig har nedsat en arbejdsgruppe vedrørende lette våben og håndskydevåben. Den består af repræsentanter for Indenrigsministeriet, Forsvarsministeriet, Udenrigsministeriet, Justitsministeriet og Finansministeriet og for Forsvarets Generalsekretariat (SGDN). Gruppen behandler problematikken set i et bredt perspektiv, navnlig med henblik på at bekæmpe ulovlig våbenhandel. Den mødes regelmæssigt og er begyndt at samarbejde med franske ikke-statslige organisationer, der er medlemmer af the International Action Network on Small Arms (IANSA).

- Finland har efteruddannet toldere fra beslægtede områder for at udvikle deres administrative metoder og viden om procedurerne for våbenhandel og grænsekontrol.

- EU's Politisamarbejdsgruppe har godkendt et projekt vedrørende overvågning af ruter for ulovlig handel med skydevåben i medlemsstaterne. Det er baseret på et pilotprojekt under Schengen-Arbejdsgruppen vedrørende Våben og Ammunition.

2. Bekæmpelse af ulovlig handel med våben i andre regioner

Rådets Gruppe vedrørende Eksport af Konventionelle Våben (COARM) havde besluttet, at medlemsstaterne i første omgang skulle koncentrere anden og tredje del af programmet om det sydlige Afrika. Andre problemregioner har dog også fået del i den bistand, som medlemsstaterne har ydet.

- På baggrund af FN's Sikkerhedsråds resolution 1209 (1998) om situationen i Afrika, den ulovlige våbenhandel inden for og til Afrika, og under hensyn til EU's adfærdskodeks for våbeneksport og til EU's fælles aktion vedrørende håndskydevåben, afgav EU's formandskab den 18. juni 1999 på EU's vegne en erklæring om våbenhandel til og i De Store Søers Område. EU udtrykte i denne erklæring foruroligelse over strømmen af våben til denne region; den ville arbejde for at få konflikterne bilagt og gøre en fredsbevarende indsats, idet den understregede, at man i forbindelse med bestræbelserne på at finde en langsigtet løsning på konflikterne skulle opprioritere foranstaltninger, der reducerer våbenleverancerne og den ulovlige udbredelse af våben og den ulovlige våbenhandel, der finansierer dem.

- Den Europæiske Unions medlemsstater var med til at støtte FN's Generalforsamlings resolution 53/77E om at indkalde til en international konference om alle former for ulovlig våbenhandel senest i 2001 (som de også har afgivet et fælles svar på) og resolution 53/77T om ulovlig handel med håndskydevåben.

- Rådet for Den Europæiske Union (udviklingssamarbejde) vedtog på samlingen den 21. maj 1999 en resolution om håndskydevåben og lette våben, hvori det anbefaler, at Fællesskabet og EU-medlemsstaterne lægger særlig vægt på bekæmpelse af ulovlig handel med håndskydevåben, herunder også i forbindelse med udviklingssamarbejdet.

- Sverige, Finland og andre lande har ydet finansiel bistand til FN's Forskningsinstitut for Nedrustning i Genève og til Monterey-Instituttet for Internationale Studier (Californien) med henblik på arbejdet i en komité, der skulle forberede en verdensomspændende kampagne vedrørende håndskydevåben og lette våben. Belgien og Nederlandene har ligeledes ydet tilskud til dette formål.

- Det Forenede Kongerige har ydet finansiel bistand til det sydafrikanske ikke-statslige Institut for Sikkerhedsstudier med henblik på udarbejdelse af en lovgivning for Sydafrika på baggrund af drøftelserne om ulovlig våbenhandel i Wien. Nederlandene har også doneret midler til dette institut og til det såkaldte "Toward Implementation Programme".

- Nederlandene og Belgien finansierer et langsigtet projekt udarbejdet af ikke-statslige organisationer vedrørende imødegåelse af udbredelsen af håndskydevåben: en uddybelse af samarbejdet mellem EU's medlemsstater og de associerede lande.

- EU's medlemsstater har udtrykt tilfredshed med det stop for import, eksport og fremstilling af lette våben, som Det Økonomiske Fællesskab af Vestafrikanske Stater (Ecowas) har vedtaget, og en lang række partnere, herunder bl.a. Belgien, Nederlandene, Det Forenede Kongerige, Sverige og Frankrig, har ydet økonomisk støtte til dette stop. Det Forenede Kongerige hjælper til med at udvikle Ecowas-Sekretariatets kapacitet til at administrere stoppet. Det Forenede Kongerige har også finansieret en række seminarer til udbredelse af "Mali-budskabet" i regionen og gennemfører en række projekter med henblik på at skabe fred og forebygge konflikter i Vestafrika. Frankrig hjælper subregionens stater gennem et samarbejdsprogram, der tager sigte på at bekæmpe ulovlig handel og grænseoverskridende kriminalitet i Vestafrika.

- Portugal medfinansierede i juni 1998 et seminar i Libreville om konsolidering af freden gennem nedrustning.

- Sverige har ydet finansiel bistand til De Forenede Nationers regionale nedrustningscenter i Lima til støtte for nationale og internationale institutioner i regionen med henblik på at bekæmpe ulovlig våbenhandel, styrke landets egen evne til at bekæmpe den ulovlige handel og evaluere sådanne aktioner samt til et projekt, der går ud på at skabe et regionalt "clearing-house" til bekæmpelse af ulovlig våbenhandel. Sverige har også ydet finansiel bistand til en ikke-statslig organisations aktiviteter i tilknytning til iværksættelsen af EU-programmet til forebyggelse og bekæmpelse af ulovlig handel med våben og EU's adfærdskodeks med henblik på at styrke EU's og de associerede landes fælles bestræbelser på at imødegå ulovlig handel med konventionelle våben i Central- og Østeuropa.

- I Sydafrika afholdt Instituttet for Sikkerhedsstudier og en ikke-statslig organisation i maj 1998 en konference om "Udvikling af kontrol med våben og ulovlig våbenhandel i det sydlige Afrika", hvor der blev vedtaget en regional handlingsplan for håndskydevåben og lette våben og for ulovlig våbenhandel. EU-SADC-Ministerkonference godkendte i november 1998 i Wien konklusionerne af konferencen og de opfølgende aktioner.

- EU går ind for større gennemsigtighed i den internationale handel med våben, navnlig gennem indberetninger til FN's register over overførsler af konventionelle våben. EU har i en række henvendelser indtrængende opfordret alle FN's medlemsstater til rettidigt at indberette alle deres nationale data til registret.

- EU har indledt drøftelser om håndskydevåben med en række regioner, dels med henblik på at skabe øget politisk opbakning til de vigtigste principper og foranstaltninger, der skal fremmes gennem regionale og gradvise tiltag og gennem en samlet indsats, og dels med henblik på EU's bidrag til målrettede aktioner vedrørende håndskydevåben.

- FN's Nedrustningskommission vedtog i maj 1996 et sæt retningslinjer for international våbenoverførsel, der var det første forsøg på at løse problemet med ulovlig våbenhandel og gribe problemet bredt an og tilskynde til flere internationale initiativer. EU udtrykker endvidere tilfredshed med, at UNDC i april i år vedtog retningslinjer for kontrol med og begrænsning af konventionelle våben og nedrustning, med særlig vægt på konsolidering af freden.

3. Seminarer, der er afholdt i tilknytning til EU-programmet om ulovlig våbenhandel

- Bruxelles-konferencen om bæredygtig nedrustning og bæredygtig udvikling, der fandt sted i oktober 1998, foreslår et internationalt handlingsprogram for praktisk nedrustning og fredsskabelse, der bl.a. skal omfatte foranstaltninger til bekæmpelse af alle former for ulovlig våbenhandel ("the Brussels Call for Action"). Sverige og Nederlandene finansierede et ngo-møde i tilknytning til dette arrangement.

- Det finske udenrigsministerium afholdt i december 1998 en workshop om håndskydevåben og lette våben, hvor det kom til en bred debat om problemet med ulovlig handel med og spredning af konventionelle våben, med særlig vægt på problemerne i den tredje verden, herunder navnlig i Afrika.

- En ikke-statslig organisation afholdt fra 30. november til 1. december et seminar i Belgien om EU-programmet om ulovlig våbenhandel. Seminaret var opdelt i to afdelinger. Den første handlede om ulovlig handel med våben til og fra EU's medlemsstater og de associerede lande. Den anden drejede sig om EU-aktioner og hjælp til visse regioner, der er stærkt berørt af dette problem.

- Det svenske udenrigsministerium afholdt den 11.-12. marts 1999 i Stockholm sammen med Forsvarshögskolan et seminar om fjernelse af håndskydevåben og lette våben i forbindelse med fredsskabende opgaver. Formålet med seminaret var at skabe mulighed for at indsamle og dele erfaringer, analyser og strategier mellem en lang række aktører, eksperter og interesserede deltagere fra FN-organer, udenrigsministerier, forsvarsministerier og de væbnede styrker, andre internationale og regionale organisationer, organer og institutter, samt ikke-statslige organisationer, med henblik på at foreslå metoder og retningslinjer for fremtidige operationer.

KONKLUSIONER

Der har været et konstant stigende behov for at sætte ind over for problemerne med ulovlig handel med og spredning af håndskydevåben, navnlig i områder med regionale uroligheder og tidligere kriseramte områder. EU's medlemsstater har bidraget til at løse problemet gennem nationale projekter, EU-ledede aktioner og politikker og også gennem aktiv deltagelse i de internationale organisationers arbejde og projekter som den FN-ledede aktion i det tidligere Jugoslavien, FN's udkast til en våbenprotokol samt i regionale projektor, herunder navnlig i Afrika.

EU's fælles aktion om håndskydevåben, der blev vedtaget i december 1998, giver en overordnet ramme for samordningen og udbygningen af EU's politik vedrørende håndskydevåben. Den indeholder en række principper og foranstaltninger om præventive og reaktive aspekter af det, som EU's medlemsstater skal arbejde hen imod i de relevante regionale og internationale fora.

Et nært samarbejde mellem alle de relevante beslutningstagende og håndhævende instanser er en nødvendig forudsætning for at bekæmpe den ulovlige våbenhandel. Den Europæiske Unions medlemsstater indgår foruden de enkelte landes egen indsats i et tæt europæiske samarbejde, der er nedfældet i adfærdskodeksen for våbeneksport i Den Europæiske Union fra 1998. Denne adfærdskodeks opstiller kriterier for ansvaret og begrænsninger for forvaltningen af våbenoverførsler, udbygger udvekslingen af relevante oplysninger og konsultationer mellem partnerne og skaber større åbenhed omkring våbentransaktionerne. Rådets Gruppe vedrørende Eksport af Konventionelle Våben behandler en lang række spørgsmål, der angår og bidrager til en begrænsning af den ulovlige handel, som f.eks. spørgsmålet om våbenmægleres salær.

For at undgå unødigt dobbeltarbejde bør de EU-grupper, der beskæftiger sig med spørgsmålet om ulovlig handel med håndskydevåben, nemlig CODUN og COARM, forsøge at finde måder, hvorpå de yderligere kan samordne deres bestræbelser på at løse dette vanskelige globale problem. EU's medlemsstater kunne i fremtiden overveje at samle årsrapporterne for EU's fælles aktion om håndskydevåben og EU-programmet til bekæmpelse af ulovlig våbenhandel i ét enkelt dokument.